Kegyelem nektek és békesség Istentől, a mi Atyánktól és az Úr Jézus Krisztustól! Ámen

2Kor 4, 6-10  
*Isten ugyanis, aki ezt mondta: „Sötétségből világosság ragyogjon fel”, ő gyújtott világosságot szívünkben, hogy felragyogjon előttünk Isten dicsőségének ismerete Krisztus arcán. Ez a kincsünk pedig cserépedényekben van, hogy ezt a rendkívüli erőt Istennek tulajdonítsuk, és ne magunknak: Mindenütt szorongatnak minket, de nem szorítanak be, kétségeskedünk, de nem esünk kétségbe; üldözöttek vagyunk, de nem elhagyottak; letipornak, de el nem veszünk; Jézus halálát mindenkor testünkben hordozzuk, hogy Jézus élete is láthatóvá legyen testünkben.*

Kincset hordozó Gyülekezet!

Mikor először mentem hivatalosan ügyet intézni, egy önkormányzattal közösen szervezett ifjúsági rendezvény kapcsán Óbudán, emlékszem, hogy nagy büszkeséggel és örömmel léptem be a polgármesteri hivatal kapuján. Úgy éreztem, hogy valami igazán értékeset hoztam magammal és azt az erőt és lelkesedést, ami bennem volt remekül fogja tükrözni mind a mondanivalóm, mind az ifisekkel közösen felépített programtervünk.   
Alig fél órának kellett eltelnie, hogy ez a lelkesedés -keserű szolgálatkészséggé és az erő - lagymatag erőtlenséggé váljon bennem. Sokáig gondolkodtam is, mi volt ennek pontosan az oka. Az, hogy már a portás is megmosolygott, mikor elmondtam, hogy az Óbudai Evangélikus Gyülekezet nevében jöttem egyeztetésre? Vagy az, hogy bő 10 percet várakoztattak az általuk megadott időponthoz képest egy ajtó előtt álldogálva? Vagy az, hogy a megbeszélés nagyjából annyi közös gondolkodást jelentett, hogy mennyi asztalra, székre és esetleges egyéb eszközre lenne szükségünk, ezen túl pedig abszolút nem érdekelt senkit, hogy mivel készülnénk, csak bólogatva átvették a kinyomtatott programterv vázlatát? Voltam mérges, szomorú és csalódott a helyzet kapcsán, de persze még sokáig ettem magam rajta, hogy mit és hogyan kellett volna mondanom, vagy tennem ott.   
Nem könnyű találkozni a világ közönyével, lesajnáló megmosolygásával, vagy éppen heves tiltakozásával az ige kapcsán. Pedig sokszor ütközik ebbe a keresztény ember, hogy inkább „hallgass és szolgálj ki” a neve. Nem csak a közel múlt, vagy épp a távoli diktatúrák és császárságok korában, hanem tőlünk nem is olyan távol a ma „szolidárisnak” és „mindenkit tisztelőnek” mondott demokráciáiban is, sőt sokszor a közvetlen környezetünkben, szomszédságunkban, családunkban is. El tudjuk tehát talán képzelni, hogy milyen fájdalmas lehetett Pál apostol számára is, mikor a korinthusi gyülekezetből, abból a közösségből, ahol mélyen személyes hitvallását is megtette, bántó, konkrétan személyét és hitét támadó hangokat kezdett visszahallani. Az igehirdetését, a tanúságtételét erőtlennek nevezték, mert az élete nem dicsőséges fáklyásmenet volt, mert voltak emberileg hibái és gyengeségei, mert fel is vállalta, hogy ő, mint Pál: kicsi, esendő, bűnös ember, aki nem érdemes az apostolságra, hanem csak elhívott szolga.  
Megállhatnék ezen ponton is ma és e kapcsán is tanulhatnánk, hogy Pál miként reagál minderre. Azt hiszem, ha bármelyik szolgálatot vállalót, akár engem kezdene így ki a gyülekezet, akkor a minimum a sértődés, a haragos indulatos visszaszólás és vita, vagy akár az egészen elharapódzó egymás szálkáira való mutogatás és szakadás lenne a következmény. Pál apostol azonban az igéhez fordul és személyeskedés, vagy dühödt acsarkodás helyett az Úr tanítását, az evangélium üzenetét próbálja helyre tenni a gyülekezet életében. Éppen ezért is lenne most csúnyán elhibázott lépés, ha én mégis Pál apostol viselkedését helyezném a középpontba a tanúságtétele helyett.  
Mert az erőtlennek nevezett Pál nem véletlenül - szelektív hallás miatt - nem veszi zokon és nem kezdi tagadni az erőtlenségét! Vallja és ismét kijelenti, hogy Krisztus dicsősége éppen az erőtlenségein keresztül látszik meg leginkább az életén. Mert ott, ahol ő gyenge, ahol ő elakadna, ahol neki nincs tovább, ott tud a leginkább megmutatkozni minden ember számára, – akár hívő, akár nem – hogy Isten megáldja és megtartja őt. Így írja ezt alapigénkben: „*Mindenütt szorongatnak minket, de nem szorítanak be, kétségeskedünk, de nem esünk kétségbe; üldözöttek vagyunk, de nem elhagyottak; letipornak, de el nem veszünk”*. Mi pedig vele együtt valljuk ezt minden temetésen ennek igazi teljességében: *„megszomorít, de meg is vigasztal, megaláz, de fel is emel, sírba visz, de meg is elevenít. Mulandóvá tette életünket bűneink miatt, de egyszülött Fiát is adta, hogy aki hisz Őbenne el ne vesszen, hanem örök élete legyen.”*.  
Igen, tudatában vagyunk annak, hogy az ember életében ott van a fájdalom, a rossz döntés, a félelem, az irigységből fakadó rossz indulat, mind-mind a bűn, az elesettség a mi életünkben, és ebből az Atya nem rángat ki minket az akaratunk ellenére, szabad akaratunk van, hogy ezekre az utakra lépjünk. És mind lépünk is.   
Pál apostol sem volt különb sok esetben, tudjuk a leírásokból, hogy alapjába véve egy epés, nehéz természetű ember volt. De nem is tagadta az elesettségét, a gyengeségét, csak éppen tudott őszinte szívvel, nem képmutatással, Istenhez imádkozni és Krisztusért kegyelmet kérni a bűnös életére és a mindenható Isten mindent átformálni és megújítani képes erejét kérni a saját gyengeségeiben. És így ott, ahol emberi gyengeség mutatkozott elsőre, ahogy írja Pál, ott a kegyelem és az evangélium örömhíre, Isten bűnbocsátó szeretete tudott felszínre kerülni a lehető leglátványosabban mindenki számára. A látás, vagy éppen a járás képességét is természetesnek vesszük. Velünk született alapvető dolognak, amiben nincs semmi különleges. Pedig, ha tudnánk és értenénk, hogy milyen összetett fejlődése van és milyen lenyűgöző biológiai háttere, akkor már biztosan nem így tekintenénk rá. De alapvetően mégis úgy vesszük mi is csak észre ezt, ahogyan azt Jézus korában: ha a sánta felugrik és járni kezd, vagy, ha a mindenki által ismert születésétől bizonyítottan vak egyszer csak látni kezd. Ahol az emberi gyengeség felett egyszer csak látványosan fordít az Isten hatalma és akarata.   
Pál apostol éppen ezért nem fél vállalni az ő gyengeségeit, mert ezek végre egyértelműen nem rá mutatnak, hanem hogy ő az ember, teljes lényével lehet a Krisztus tanúja, az Ő hirdetője. Ahogyan fogalmaz mai alapigénkben: „*Ez a kincsünk pedig cserépedényekben van, hogy ezt a rendkívüli erőt Istennek tulajdonítsuk, és ne magunknak”.* Nem az én erőmről, akaratomról, vagy tudásomról kell tudnia a világnak, mert az törékeny, mulandó és bizonytalan. A biztosra, az igazi kincsre kell minden erőnkben és erőtlenségünkben rámutatnunk. Luther Márton ezt írta: „*az egyház legdrágább kincse a Jézus Krisztus keresztjéről és feltámadásáról szóló evangélium”*.  
Nem én vagyok a középpontban: sem a bajban, sem a szolgálatban, sem a vezetésben, sem itt a szószéken.   
Pedig az ember szereti bizonygatni a saját nagyszerűségét, vagy éppen nehéz helyzetének indokait. Tanúskodunk a rátermettségünkről, erősségeinkről, a nagy tudásunkról, hogy a mi utunkba alapvetően senki és semmi se állhat. Tele helyezzük az életünket önigazoló és önhirdető plakátokkal, hogy nézzétek emberek ezt is, azt is, amazt is elértem, én ennyire jó vagyok, az én életem ennyire a helyén és rendben van, fejlődik, előre megy. Ezekre mutatunk rá két kézzel, hangosan és hatalmas led izzókkal, ha kell, hogy végre mindenki lássa már meg! Mert elhisszük magunknak is, hogy ez az érték. Próbáljuk az életünknek pedánsságával igazolni magunkat és bizony sokszor valóban nem szándékos önmagasztalásról van szó, hanem egyszerűen arról, hogy tényleg nem vesszük észre, hogy mennyire célt tévesztettünk, hogy milyen hamis is az értékítéletünk, hogy már messze nem a Krisztusban kapott kegyelem az igazi kincsünk és erőnk, amit megélni és megmutatni akarunk.   
Ez pedig nagyon könnyen válik gyülekezeti és egyházi szinten is hatalmas csapdává. Mikor már nem az ige, nem a missziói parancs lesz a szolgálatunk középpontja, hanem: a minél több program, hogy elmondhassuk, hogy ez is van és az is van, vagy a csilli-villi plakátok és kiadványok, hogy mutogathassuk minél többek előtt magunkat, vagy éppen a pályázatok, hogy épüljünk, gyarapodjunk és jól kihasználjunk minden világi lehetőséget. Aztán hol marad az ige, az imádság, a tanítását, a felebaráti szeretet megélése, az odafordulás az elesett emberekhez, az odalépő szolgálat? Valahol ott az utolsó helyen, vagy éppen ez az, amire a nap végén azt mondjuk, hogy erre ma már nem jutott idő, majd megpróbálom a holnapba belepaszírozni valahogy. És ez nem csak ijesztő elhajlási lehetőség ma, sem az egyházunk vállalásaiban, se a gyülekezetünk életében, se az én személyes szolgálatomban. Ha a saját elmúlt egy hónapommal kell most elszámolnom, akkor azt a siralmas statisztikát kell elmondanom, hogy bőven több, mint az időm felét tették ki az adminisztrációs kötelezettségek, az extra programok összeállítása, a plakátok, internetes értesítések és híradások szerkesztgetései és a pályázatok olvasása, értelmezése, tervezése és a szükséges papírok összeállítása. Ezt ne értsék félre a testvérek, nem arról szól, hogy „jajj, de sokat kell dolgoznia a lelkésznek”, hanem hogy elkeserítő, hogy elhisszük, - sokszor velem együtt - hogy ezekkel kell dolgoznia. És arra, hogy hirdessem az igét, hogy tanulmányozzam, hogy imádkozzak, hogy látogassak, hogy olyanokat szólítsak meg személyesen, akik nehéz helyzetben vannak, vagy éppen még csak keresik a Megváltó Urat, arra jó, ha az időm 30%a jut. És, ha egy lelkész kapcsán ez így van, akkor miért csodálkozunk, hogy annak, aki napi 8-10 órában dolgozik és utána ér haza a családjához, annak végképp az utolsó utáni helyre kerül a hite, az Istennel való személyes kapcsolata, az evangélium? Ha mi ennyire célt tudunk téveszteni, akkor milyen lelki megújulást, milyen ébredést várunk a gyülekezeteinkben, az egyházban, a világban?   
Ha nem tudjuk, hogy mi a mi igazi kincsünk, és nem azon áll az életünk, nem az van a középpontban, hanem csak a szélre, a perifériára szorítjuk, akkor biztosak lehetünk benne, hogy nagyon rövid úton közöttünk is a viszály, az acsarkodás, az irigység és az egymás hiányosságaira való mutogatás lesz jelen a krisztusi szeretet és az Szentlélek közösséget építő és formáló akarata helyett.

De Testvérek, ma még, nekünk még, van lehetőségünk a változás eszközeivé lennünk. Ahogyan Pál írta alapigénkben: „*Isten ugyanis, aki ezt mondta: „Sötétségből világosság ragyogjon fel”, ő gyújtott világosságot szívünkben, hogy felragyogjon előttünk Isten dicsőségének ismerete Krisztus arcán.”.*  
Itt a karácsonyi-vízkereszti időszak végén, utolsó vasárnapján, nagyon hangsúlyosan meg kell szólaljon ennek az időszaknak az üzenete: Isten Krisztusban világosságot adott az ember. Van fény, amely tovább vezet, ami az üdvösség felé vezet. Olyan fényünk van, ami nem ember alkotta csillogó vacak, hanem igazi érték, igazi útmutató, igazi kincs. Ha valóban, szívből ezt akarjuk követni, akkor van, akkor lehet az Istenhez hű utunk!   
Az igehirdetés elején említett rendezvény végül meg lett tartva és részt vettünk rajta a tervezett programunkkal. Arra kellett rájönnöm, hogy nem lett volna szabad letörnöm a körülmények miatt, mert a lehetőség így is állt előttünk, hogy krisztusian ott tudjunk lenni, tanúskodni arról, amit kaptunk az Úrtól. Nem magunkról, a nagyszerű tervünkről, hanem a mennyei Atya értünk véghez vitt tetteiről.  
Testvérek, engednünk kell, hogy számunkra is valósággá váljon az, amit Pál apostol írt: „*hogy felragyogjon előttünk Isten dicsőségének ismerete Krisztus arcán.”* Ha ez felragyog előttünk, és valóban megismerjük őt, akkor hiába van ott az külső cserépedény váz, a mi emberi életünk, a gyengeségeink, akkor a Krisztus fényessége fog meghatározni, akkor az Ő ragyogása lesz ott bennünk, és ki-ki mennyire tekint bele a mi életünkbe, a mi cserépedényünkbe, annyira, de Krisztust fogja meglátni rajtunk keresztül. A te Megváltódat fogják látni rajtad keresztül, ha tényleg, ha őszintén Ő az életed alapja, az igazi kincsed. Így legyen! Ámen